## Rješenje Hrvatske agencije za poštu i elektroničke komunikacije klasa: UP/I-344-01/09-01/1148, urbroj: 376-09-14-01 od 3. ožujka 2009.

### NN 66/2009 (8.6.2009.), Rješenje Hrvatske agencije za poštu i elektroničke komunikacije klasa: UP/I-344-01/09-01/1148, urbroj: 376-09-14-01 od 3. ožujka 2009.

66 08.06.2009 Rješenje Hrvatske agencije za poštu i elektroničke komunikacije klasa: UP/I-344-01/09-01/1148, urbroj: 376-09-14-01 od 3. ožujka 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

1584

Na temelju članka 12. st. 1. t. 26., članka 14. st. 4., članka 17. st. 2. t. 7., članka 89. st. 7. i članka 125. Zakona o elektroničkim komunikacijama (»Narodne novine« br. 73/08), te članka 44. st. 1. i članka 72. st. 3. Pravilnika o uvjetima dodjele i uporabe radiofrekvencijskog spektra (»Narodne novine« br. 136/08), u svrhu usklađenja uvjeta dodjele i uporabe radijskih frekvencija trgovačkog društva Odašiljači i veze d.o.o., Zagreb, Ulica grada Vukovara 269d, za jedinstveno područje koje se sastoji od četiri susjedne županije: Krapinsko-zagorske, Varaždinske, Koprivničko-križevačke i Virovitičko-podravske županije, Vijeće Hrvatske agencije za poštu i elektroničke komunikacije je po službenoj dužnosti na sjednici održanoj 3. ožujka 2009. godine donijelo

RJEŠENJE

1. Trgovačkom društvu Odašiljači i veze d.o.o., Zagreb, Ulica grada Vukovara 269d, raspored dodijeljenog frekvencijskog pojasa za jedinstveno područje koje se sastoji od četiri susjedne županije: Krapinsko-zagorske, Varaždinske, Koprivničko-križevačke i Virovitičko-podravske županije, blok frekvencija 3476,5 – 3497,5 / 3576,5 – 3597,5 MHz širine 2x21 MHz, mijenja se za frekvencijski pojas 3452 – 3473 / 3552 – 3573 MHz širine 2x21 MHz.

2. Trgovačkom društvu iz točke 1. ovog rješenja, u svrhu usklađenja uvjeta dodjele i uporabe radijskih frekvencija sa Zakonom o elektroničkim komunikacijama i podzakonskim propisima za jedinstveno područje koje se sastoji od četiri susjedne županije: Krapinsko-zagorske, Varaždinske, Koprivničko-križevačke i Virovitičko-podravske županije izdaje se dozvola za uporabu radijskih frekvencija za blok frekvencija iz točke 1. ovog rješenja.

3. Dozvola iz točke 2. ovog rješenja propisuje uvjete dodjele i uporabe radiofrekvencijskog spektra iz točke 1. ovog rješenja.

4. Dozvole za radijske postaje br. PMP-00067/2008, PMP-00068/2008, PMP-00069/2008 i PMP-00070/2008, izdane trgovačkom društvu iz točke 1. ovog rješenja temeljem Zakona o telekomunikacijama (»Narodne novine« br. 122/03, 158/03, 60/04, 70/05), prestaju važiti, a za navedene radijske postaje se utvrđuje da su prijavljene sukladno Pravilniku o uvjetima dodjele i uporabe radiofrekvencijskog spektra.

5. Danom izdavanja dozvole iz točke 2. ovog rješenja prestat će važiti odluka Vijeća Hrvatske agencije za telekomunikacije (klasa: UP/I-344-05/06-01/8070, urbroj: 376-07-11-03) od 25. veljače 2007. g.

6. Ovo rješenje objavit će se u »Narodnim novinama«.

Obrazloženje

Vijeće Hrvatske agencije za telekomunikacije je povodom zahtjeva trgovačkog društva Odašiljači i veze d.o.o. na sjednici održanoj 25. veljače 2007. godine donijelo odluku o dodjeli koncesije (klasa: UP/I-344-05/06-01/8070, urbroj: 376-07-11-03) za uporabu frekvencija za obavljanje javnih govornih i podatkovnih usluga u nepokretnoj telekomunikacijskoj mreži uz uporabu radiofrekvencijskog spektra za jedinstveno područje koncesije koje se sastoji od četiri susjedne županije: Krapinsko-zagorske, Varaždinske, Koprivničko-križevačke i Virovitičko-podravske županije trgovačkom društvu Odašiljači i veze d.o.o. (u daljnjem tekstu: odluka). Koncesija je dodijeljena na razdoblje od 5 godina. Sukladno točki 1. odluke trgovačkom društvu Odašiljači i veze d.o.o. dan je na uporabu blok frekvencija 3476.5 – 3497.5 / 3576.5 – 3597.5 MHz širine 2×21 MHz.

Hrvatska agencija za poštu i elektroničke komunikacije (u daljnjem tekstu: Agencija) i trgovačko društvo Odašiljači i veze d.o.o. su 1. listopada 2008. g. sklopili Ugovor o koncesiji za frekvenciju za obavljanje telekomunikacijskih usluga u nepokretnoj telekomunikacijskoj mreži uz uporabu radiofrekvencijskog spektra na području regije koja se sastoji od četiri susjedne županije: Krapinsko-zagorske, Varaždinske, Koprivničko-križevačke i Virovitičko-podravske županije.

Člankom 125. st. 1. Zakona o elektroničkim komunikacijama (u daljnjem tekstu: ZEK) propisano je da dozvole za uporabu radiofrekvencijskog spektra, izdane prema propisima koji su važili do stupanja na snagu ZEK-a, važe do isteka roka na koji su izdane, a radijske postaje ili radijske frekvencije mogu se upotrebljavati do isteka navedenog roka, uz uvjete utvrđene u tim dozvolama koji nisu u suprotnosti s odredbama ZEK-a. Stavkom drugim navedenog članka propisano je da će Agencija, po službenoj dužnosti ili na zahtjev nositelja dozvola iz stavka 1. navedenog članka, uskladiti uvjete dodjele i uporabe radijskih frekvencija, utvrđene u dozvolama iz stavka 1. navedenog članka, te prema potrebi izdati nove dozvole za uporabu radiofrekvencijskog spektra u skladu s odredbama ZEK-a.

Trgovačkom društvu Odašiljači i veze d.o.o. je temeljem važećih propisa dodijeljena koncesija te dan na uporabu blok frekvencija 3476.5 – 3497.5 / 3576.5 – 3597.5 MHz širine 2×21 MHz. Stupanjem na snagu ZEK-a i podzakonskih propisa donesenih na temelju ZEK-a došlo je do izmjene propisa vezano uz dodjelu radiofrekvencijskog spektra u frekvencijskom pojasu 3410 – 3600 MHz, te je propisano da se za navedeni radiofrekvencijski spektar izdaje pojedinačna dozvola za uporabu radiofrekvencijskog spektra. Stoga, u svrhu usklađivanja uvjeta dodjele i uporabe radijskih frekvencija dodijeljenih trgovačkom društvu Odašiljači i veze d.o.o., istome je potrebno izdati dozvolu za uporabu radiofrekvencijskog spektra. Nadalje, člankom 89. st. 7. ZEK-a propisano je da se uvjeti dodjele i uporabe radiofrekvencijskog spektra određuju u dozvoli. Slijedom navedenog, Vijeće Hrvatske agencije za poštu i elektroničke komunikacije (u daljnjem tekstu: Vijeće Agencije) je odlučilo kao u točkama 2., 3. i 5. ovog rješenja.

Temeljem ovlasti propisane člankom 72. st. 3. Pravilnika, Vijeće Agencije je u svrhu usklađivanja dodijeljenog radiofrekvencijskog spektra, trgovačkom društvu Odašiljači i veze d.o.o. promijenilo raspored frekvencijskih pojasa, te je istome na navedenom području dan na uporabu blok frekvencija 3452 – 3473 / 3552 – 3573 MHz umjesto dosadašnjeg 3476.5 – 3497.5 / 3576.5 – 3597.5 MHz, a sve uz prethodni pristanak trgovačkog društva Odašiljači i veze d.o.o., na koji se navedena promjena odnosi. Slijedom navedenog, Vijeće Agencije je odlučilo kao u točki 1. ovog rješenja.

Nadalje, za frekvencijski pojas 3410 – 3600 MHz novim propisima nije propisano izdavanje dozvola za radijske postaje, kako je bilo propisano člankom 86. Zakona o telekomunikacijama (»Narodne novine« br. 122/03, 158/03, 60/04 i 70/05) i Pravilnikom o dodjeli radijskih frekvencija (»Narodne novine« br. 129/05) u poglavlju III. Dozvola za radijsku postaju. Naime, za navedeni frekvencijski pojas Pravilnikom o namjeni radiofrekvencijskog spektra (»Narodne novine« br. 136/08; u daljnjem tekstu: Pravilnik) propisano je izdavanje pojedinačne dozvole na temelju javnog poziva ili javnog natječaja, dok je sukladno članku 44. st. 1. Pravilnika propisana jedino obveza prijave podataka o radijskoj postaji prije početka rada radijske postaje. Slijedom navedenog, Vijeće Agencije je odlučilo kao u točki 4. ovog rješenja.

Temeljem članka 14. st. 4. ZEK-a, Agencija je dužna objaviti odluke Agencije u »Narodnim novinama«, te je odlučeno kao u točki 5. ovog rješenja.

Slijedom svega navedenog, Vijeće Agencije je, sukladno članku 12. st. 1. t. 26., članku 14. st. 4., članku 17. st. 2. t. 7., članku 89. st. 7. i članku 125. ZEK-a, te članku 44. st. 1. i članku 72. st. 3. Pravilnika, odlučilo kao u dispozitivu.

UPUTA O PRAVNOM LIJEKU

Protiv ovog rješenja ne može se izjaviti žalba, ali se može pokrenuti upravni spor pred Upravnim sudom Republike Hrvatske u roku od 30 dana od dostave ovog rješenja.

Klasa: UP/I-344-01/09-01/1148

Urbroj: 376-09-14-01

Zagreb, 3. ožujka 2009.

Predsjednik Vijeća Agencije
Gašper Gaćina, dipl. ing. el., v. r.

Rješenje, NN 66/2009-1584